Bentleyer, Lamborghinier og Ferrarier er normalt ikke bilmærker, man spotter i Skagen. Men når vi kommer til uge 29 - aka. Hellerupugen - 'på Skagen', så bliver der drukket rosé i rigelige mængder og vist bling, babes og biler frem til den helt store guldmedalje. Mange tusinde turister kommer traditionen tro til Skagen i uge 29, og erfaringerne viser, at det ikke er alle bilister, der har deres afgiftsforhold i orden. Derfor gennemfører Motorstyrelsen en kontrolaktion i Skagen, hvor kontrolmedarbejderne blandt andet vil undersøge, om bilisterne overholder reglerne for kørsel i gulpladebiler og firmabiler. Formålet med kontrolaktionen er at undersøge, om der er betalt de rigtige afgifter af køretøjerne, og om de er registreret korrekt. - Vi har tidligere holdt kontrolaktioner i Skagen, og erfaringerne viser, at en del af gæsterne i byen blandt andet ikke overholder reglerne for at køre i gulpladebiler eller firmabiler. Bilisterne risikerer derfor at skulle betale en bøde eller betale et stort beløb i afgift. Det er jo ærgerligt, når det for eksempel er let at købe et dagsbevis, som gør det lovligt at benytte en bil på gule plader til private formål, siger Jørgen Rasmussen, der er konstitueret direktør i Motorstyrelsen. Han opfordrer bilister til at orientere sig om reglerne på skat.dk/motor eller ringe til Motorstyrelsen.

Referat:
Er der betalt afgift og moms af Ferrarien? Det tjekker Motorstyrelsen, når Nordsjælland kommer 'på Skagen' i uge 29.